Tieteentekijöiden liiton uusi toiminnanjohtaja: Miten yhteiskunnalla on varaa kohdella opettajia ja tutkijoita näin huonosti?

Tieteentekijöitä johtaa nyt opetusministeriön entinen virkamies Johanna Moisio, jonka mukaan ”huutelu ministeriön tornista kentälle ei enää toimi nykyaikana”. Tasan kaksi vuotta sitten hänen silloinen pomonsa Sanni Grahn-Laasonen lähetti korkeakouluille kuulun paimenkirjeensä, jota monet tutkijat pitivät suorastaan loukkaavana.

Tieteentekijöiden liiton tuore toiminnanjohtaja Johanna Moisio, 39, halusi lähemmäksi yliopistolaisten arkea ja jätti opetusneuvoksen viran opetusministeriössä, jossa hän oli viihtynyt liki 13 vuotta.

Samalla laajeni Moision sananvapaus, jota hän alkoi käyttää heti nimityksestä kertoneessa järjestön tiedotteessa. Siitä seurasi puhuttelu ministeriön korkeakoulu- ja tiedepolitiikan osastolla, jossa hän vielä oli töissä. Kruununhaan Meritullinkadulta Itä-Pasilan ay-keskittymään hän siirtyi lokakuun alussa.